ΚΑΝΟΝΙΣΜΟΣ (ΕΚ) αριθ. 1948/95 ΤΗΣ ΕΠΙΤΡΟΠΗΣ της 7ης Αυγούστου 1995 που προβλέπει ιδιαίτερα μέτρα εφαρμογής του κανονισμού (ΕΚ) αριθ. 974/95 στον τομέα του ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3290/94 του Συμβουλίου της 22ας Δεκεμβρίου 1994 για τις προσαρμογές και τα μεταβατικά μέτρα που απαιτούνται στον τομέα της γεωργίας για την εφαρμογή των συμφωνιών οι οποίες συνήφθησαν στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (1), και ιδίως το άρθρο 3 παράγραφος 1,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 για τη θέσπιση κοινής οργάνωσης της αγοράς στον τομέα των λιπαρών ουσιών (2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και τον κανονισμό (ΕΟΚ) αριθ. 3290/94,

τον κανονισμό (ΕΟΚ) αριθ. 1650/86 του Συμβουλίου της 26ης Μαΐου 1986 σχετικά με τις επιστροφές και τις εισφορές που εφαρμόζονται κατά την εξαγωγή του ελαιολάδου (3),

Εκτιμώντας:

ότι ο κανονισμός (ΕΚ) αριθ. 974/95 της Επιτροπής της 28ης Απριλίου 1995 για ορισμένα μεταβατικά μέτρα σχετικά με την εφαρμογή της γεωργικής συμφωνίας του Γύρου της Ουρουγουάης (4), προβλέπει διατάξεις για την εξασφάλιση της αρμονικής μετάβασης από το καθεστώς που υφίστατο πριν την ημερομηνία θέσεως σε ισχύ της προαναφερόμενης συμφωνίας προς αυτό που ισχύει από αυτή την ημερομηνία, και ιδίως για την έκδοση πιστοποιητικών εξαγωγής για ποσότητες που αντιστοιχούν στη συνήθη διάθεση κατά την εξεταζόμενη περίοδο 7

ότι, για να εξασφαλιστεί η τήρηση των εν λόγω ποσοτήτων στον τομέα του ελαιολάδου, πρέπει να περιοριστεί η έκδοση των μεταβατικών πιστοποιητικών στις ποσότητες που χορηγούνται στο πλαίσιο του διαρκούς διαγωνισμού που προκηρύχθηκε με τον κανονισμό (ΕΚ) αριθ. 2517/94 της Επιτροπής (5) 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον τομέα του ελαιολάδου, τα πιστοποιητικά που αναφέρονται στο άρθρο 1 παράγραφος 1 του κανονισμού (ΕΚ) αριθ. 974/95 (αποκαλούμενα στο εξής «μεταβατικά πιστοποιητικά») εκδίδονται μόνο για τις ποσότητες των προϊόντων που χορηγούνται στο πλαίσιο του διαρκούς διαγωνισμού που προκηρύχθηκε με τον κανονισμό (ΕΚ) αριθ. 2517/94.

Άρθρο 2

1. Οι ενδιαφερόμενοι που συμμετέχουν σε ένα διαγωνισμό από την 1η Σεπτεμβρίου 1995 αναφέρουν στην προσφορά εάν αυτή αφορά αίτηση μεταβατικού πιστοποιητικού.

2. Στην ανακοίνωση των προσφορών που προβλέπονται στο άρθρο 5 παράγραφος 5 του κανονισμού (ΕΚ) αριθ. 2517/94 αναφέρονται χωριστά οι προσφορές που αφορούν αιτήσεις μεταβατικών πιστοποιητικών.

Άρθρο 3

Σε περίπτωση που η κατακύρωση του διαγωνισμού σε υπερθεματιστές, των οποίων οι προσφορές αφορούν αιτήσεις μεταβατικών πιστοποιητικών επιπέδου ίσου ή χαμηλότερου από το μέγιστο ποσό της επιστροφής κατά την εξαγωγή που καθορίζεται σύμφωνα με το άρθρο 6 παράγραφος 1 του κανονισμού (ΕΚ) αριθ. 2517/94, οδηγούσε σε υπέρβαση του ποσοτικού ορίου που αναφέρεται στο άρθρο 1 παράγραφος 1 του κανονισμού (ΕΚ) αριθ. 974/95, καθορίζεται μία μέγιστη ποσότητα για τις εν λόγω προσφορές σύμφωνα με τις διατάξεις του άρθρου 6 παράγραφος 2 του κανονισμού (ΕΚ) αριθ. 2517/94 και ο διαγωνισμός κατακυρώνεται σύμφωνα με το άρθρο 7 του εν λόγω κανονισμού.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Σεπτεμβρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 1995.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 349 της 31. 12. 1994, σ. 105.

(2) ΕΕ αριθ. 172 της 30. 9. 1966, σ. 3026/66.

(3) ΕΕ αριθ. L 145 της 30. 5. 1986, σ. 8.

(4) ΕΕ αριθ. L 97 της 29. 4. 1995, σ. 66.

(5) ΕΕ αριθ. L 268 της 19. 10. 1994, σ. 3.